ആയുഷ് വകുപ്പ് (കേരളം)

ആയുർവേദം, യോഗ, പ്രകൃതിചികിത്സ, യുനാനി, സിദ്ധ, ഹോമിയോപ്പതി എന്നീ പുരാതന ചികിത്സാ സമ്പ്രദായങ്ങളെ എകോപിപ്പിച്ചുകാണ്ട് കേരള സർക്കാർ 2015 ഓഗസ്റ്റ് 5-നു രൂപീകരിച്ച പുതിയ വകുപ്പാണ് ആയുഷ് വകുപ്പ് (AYUSH Department)  'ആയുഷ് വകുപ്പിന്റെ ഉദ്ഘാടനം നാളെ', മലയാള മനോരമ,കൊല്ലം, 2015 ഓഗസ്റ്റ് 4, പേജ്-6 . കേരളത്തിന്റെ ഈ പുരാതന ചികിത്സാ സമ്പ്രദായങ്ങളെ വികസിപ്പിക്കുന്നതിനും ഇവയുടെ പ്രാധാന്യം ലോകത്തിനു മുമ്പിൽ അവതരിപ്പിക്കുന്നതിനും വേണ്ടിയാണ് വകുപ്പ് രൂപീകരിച്ചത്. മുഖ്യമന്ത്രി ഉമ്മൻ ചാണ്ടിയാണ് വകുപ്പിന്റെ ഉദ്ഘാടനം നിർവ്വഹിച്ചത്. 'ആയുഷ് വകുപ്പ് നിലവിൽ വന്നു', മലയാള മനോരമ, കൊല്ലം, 2015 ഓഗസ്റ്റ് 6, പേജ്-11  ഇതോടെ കേരളത്തിലെ 23 മെഡിക്കൽ കോളേജുകളും 160 സർക്കാർ ആശുപത്രികളും 2180 ഡിസ്പെൻസറികളും 35 സബ്സെന്ററുകളും ആയുഷ് വകുപ്പിനു കീഴിൽ പ്രവർത്തിക്കും. 

വകുപ്പിന്റെ ആസ്ഥാന മന്ദിരമായ ആയുഷ് ഭവൻ തിരുവനന്തപുരത്തെ ആയുർവേദ ആശുപത്രിക്കു സമീപം നിർമ്മിക്കും. ആയുഷ് ഭവന്റെ തറക്കല്ലിടൽ ചടങ്ങ് ഉദ്ഘാടനം ചെയ്തതും മുഖ്യമന്ത്രി ഉമ്മൻ ചാണ്ടിയാണ്.  ഇന്ത്യയിൽ ആയുഷ് വകുപ്പ് രൂപീകരിക്കുന്ന മൂന്നാമത്തെ സംസ്ഥാനമാണ് കേരളം.  ഹിമാചൽ പ്രദേശും രാജസ്ഥാനുമാണ് ഇതിനുമുമ്പ് ആയുഷ് വകുപ്പ് രൂപീകരിച്ച മറ്റു സംസ്ഥാനങ്ങൾ.. ആരോഗ്യം,കുടുംബക്ഷേമം വകുപ്പുകൾ കൈകാര്യം ചെയ്യുന്ന വി. എസ്. ശിവകുമാറാണ് നിലവിൽ ആയുഷ് വകുപ്പും കൈകാര്യം ചെയ്യുന്നത്. (2015 ഓഗസ്റ്റ് പ്രകാരം). 'ഇനി ആയുഷ് വകുപ്പ്', മാതൃഭൂമി, 2015 ഓഗസ്റ്റ് 5, ശേഖരിച്ചത്-2015 ഓഗസ്റ്റ് 7. 

ആയുഷ് ചികിത്സ സമ്പ്രദായങ്ങൾ തികച്ചും അശാസ്ത്രീയമായ കപടശാസ്ത്രം ആണെന്നും, ഇതുകൊണ്ട് ആരോഗ്യ മേഖലയ്ക്ക് കാര്യമായ പ്രയോജനം ഒന്നുമില്ലെന്നും, ഇതിനുവേണ്ടി പൊതു ഖജനാവിലെ പണം ദുരുപയോഗം ചെയ്യുന്നത് ശരിയായ രീതിയല്ലെന്നും വിമർശകർ ആരോപിക്കുന്നു. എല്ലാവർക്കും ശാസ്ത്രീയമായ ചികിത്സ ഉറപ്പാക്കാൻ സാധിക്കാത്ത ഇന്ത്യ പോലൊരു രാജ്യത്ത് ഇത്തരം ചികിത്സകളെ സർക്കാർ പ്രോത്സാഹിപ്പിക്കുന്നത് ഒഴിവാക്കേണ്ടതാണ് എന്നാണ് ചിലർ ചൂണ്ടിക്കാട്ടുന്നത്. മുൻനിര വികസിത രാജ്യങ്ങൾ ഒന്നും തന്നെ പൊതു ആരോഗ്യ സംവിധാനങ്ങൾ ഇത്തരം ചികിത്സ നൽകുന്നില്ല എന്നതും ഇവിടെ ചൂണ്ടിക്കാട്ടുന്നു.

പേരിനു പിന്നിൽ
ആയുഷ് (AYUSH) എന്നത് ആയുർവേദം, യോഗ,പ്രകൃതിചികിത്സ, യുനാനി, സിദ്ധ, ഹോമിയോപ്പതി എന്നീ ചികിത്സാ സമ്പ്രദായങ്ങളെയാണ് പ്രതിനിധീകരിക്കുന്നത്. .
 A -   Ayurveda (ആയുർവേദം) Y -   Yoga and Naturopathy (യോഗയും പ്രകൃതിചികിത്സയും) U -   Unani (യുനാനി) S -   Siddha (സിദ്ധ) H -   Homoeopathy (ഹോമിയോപ്പതി)

ലക്ഷ്യങ്ങൾ
കേരളത്തിൻറെ തനതു ചികിത്സാ സമ്പ്രദായങ്ങളെ ലോകത്തിനു മുമ്പിൽ അവതരിപ്പിക്കുക.

ആയുഷ് ചികിത്സാ സൗകര്യങ്ങളുള്ള മെഡിക്കൽ കോളേജുകളും ഡിസ്പെൻസറികളും സ്ഥാപിക്കുക.

ഔഷധങ്ങളുടെ  ഗുണനിലവാരവും ലഭ്യതയും ഉറപ്പുവരുത്തുക.

ഔഷധ സസ്യങ്ങളിൽ നിന്നും പുതിയ മരുന്നുകൾ നിർമ്മിക്കുക.

ഔഷധ മരുന്നുകൾ ലോക വിപണിയിലെത്തിക്കുക വഴി കേരളത്തിൻറെ സമ്പദ്‌വികസനം.

പാർശ്വഫലങ്ങളില്ലാത്ത ചികിത്സയും ജീവിതശൈലീരോഗങ്ങളുടെ നിയന്ത്രണവും.

രോഗപ്രതിരോധ ചികിത്സാ മേഖലയെ ശക്തിപ്പെടുത്തുക.

ആയുഷ് ചികിത്സാരീതികളെ സംബന്ധിച്ച വിദ്യാഭ്യാസ മേഖലയുടെ നിലവാരമുയർത്തുക.

അവലംബം

വർഗ്ഗം:കേരള സർക്കാറിന്റെ വകുപ്പുകൾ
വർഗ്ഗം:കേരള സർക്കാർ വകുപ്പുകൾ